

Ո՛չ կորոնավիրուսին

Վճարումը ցանկալի է կատարել տերմինալներով կամ առցանց

ՀՀ Կառավարությունը, ելնելով իրավիճակից ու հաշվի առնելով ապագայի տեսլականը, այլ միջոցառումների թվում հորդորում է հանրությանը ավելի ակտիվ օգտվել առօրյա կյանքում առցանց ծառայություններից: Առավել ևս, որ մեզանում դրա համար կան էլեկտրոնային հաղորդակցության բավարար գործիքներ:

Բավարար են դրանք նաև Վեոլիա Ջուր ՓԲԸ-ի հետ հարաբերությունների պարագայում: «Ընկերություն - սպառող» առցանց կապի մասին մենք արդեն գրել ենք: Ժամանակն է նաև անցնելու սպառած ջրի դիմաց վճարումների էլեկտրոնային եղանակի:

Իհարկե, Հայփոստի և բանկերի աշխատանքային ռեժիմում ոչինչ չի փոխվել. վճարումներն ընդունվում են ամենուր և կանոնավոր: Սակայն ավելորդ շփումները նվազագույնի հասցնելու համար, կորոնավիրուսի տարածումը կանխարգելելու նպատակով, ցանկալի է սովորել կանոնավոր վճարումներն իրականացնել "Թել Սել", «Իզի Փեյ», «ՄոբիԴրամ», «Իդրամ» և մյուս տերմինալային ու առցանց վճարային համակարգերի միջոցով: Իսկ բաժանորդների կանոնավոր վճարումները երաշխիք են Վեոլիա Ջուր ՓԲԸ համակարգի անխափան աշխատանքի, նույն բաժանորդների նույնքան կանոնավոր ջրամատակարարումն ապահովելու նպատակով, ինչի կարևորությունը մերօրյա իրականության մեջ ակնհայտ է:

Կա այստեղ նաև մեկ այլ խնդիր, որը հատկապես հրատապ է գյուղական վայրերում: Խոսքը տարածված սովորության մասին է, երբ բաժանորդները վճարումը կատարում են կանխիկ՝ տարածքը սպասարկող մասնագետ-տեսուչի միջոցով: Իսկ դա նախ ավելորդ մարդկային շփումներ է ենթադրում՝ բոլոր անցանկալի հետևանքներով, և հետո ստեղծում է որոշակի պայմաններ հնարավոր չարաշահումների համար:

Ահա թե ինչու Վեոլիա Ջուր ընկերությունը հորդորում է բաժանորդներին բացառել նման պրակտիկան, անձամբ կատարել վճարումները, հնարավորության դեպքում նշված էլեկտրոնային գործիքներով, ընդ որում հետևելով, որ անդորրագրերում արտացոլվի յուրաքանչյուր նախորդ ամսվա վճարման շարժը: